|  |
| --- |
| **ΝΕΟΕΛΛΗΝΙΚΗ ΓΛΩΣΣΑ Ι** |
| **ΟΝΟΜΑΤΕΠΩΝΥΜΟ:** |
| **ΑΡΙΘ. ΜΗΤΡΩΟΥ:** |
| **ΕΞΑΜΗΝΟ:** |
| **ΗΜΕΡΟΜΗΝΙΑ:** |

Σημειώστε τη στίξη που νομίζετε ότι χρειάζεται στο παρακάτω απόσπασμα (τελεία, κόμμα, ερωτηματικό, θαυμαστικό, διπλή τελεία, εισαγωγικά):

 Ο Στρατής στεκόταν όρθιος λίγο πιο πέρα απ’ τη θράκα με τα χέρια περασμένα στη μέση, κοιτάζοντας το πουθενά με το βλέμμα χαμένο. Τα τελευταία χρό­νια υπέφερε απ’ τη μέση του και το σκύψιμο πάνω απ’ τη σχάρα ήταν πραγματικό μαρτύριο.

 «Στρατή, μουσική!» φώναξε κάποιος.

Ο Στρατής ταράχτηκε κι έτρεξε προς το τραπέζι απ’ όπου ακούστηκε η φωνή.

 «Δεν έχω μπαταρίες, βρε παιδιά» είπε κι έδειξε ένα μεγάλο φορητό κασετόφωνο πάνω στον πάγκο. «Τι να κάνω; Πού να το φανταστώ;» Ο άλλος έκανε μια κίνηση αποδοκιμασίας και γέμισε πάλι το ποτήρι του χωρίς να προσθέσει τίποτε άλλο. «Έχω μια κιθάρα μέσα, αν ξέ­ρει κανείς να παίζει, ευχαρίστως» πρόσθεσε με αγωνία.

 Δυο τρεις κοιτάχτηκαν, μερικοί ξένοι κούνησαν αρ­νητικά το κεφάλι και το θέμα έμεινε εκεί. Άλλωστε οι περισσότεροι προτιμούσαν το τρίξιμο των ξύλων στη φωτιά και το κουβεντολόι.

«Κρασί ελπίζω να ’χεις όμως» είπε κάποιος και σή­κωσε ψηλά την κανάτα.

 «Για ένα σύνταγμα, δάσκαλε» απάντησε και τσα­κίστηκε να πάει να το γεμίσει.

Η ώρα κυλούσε κι έτρεχε όπως και το κρασί. Οι πα­ρέες άλλαζαν μεταξύ τους κεράσματα, μερικοί βαριε­στημένοι είχαν αποσβολωθεί στις καρέκλες.

«Χάσαμε και το ματς» μουρμούρισε ένας απ’ αυτούς και μερικοί κούνησαν βουβά το κεφάλι. Ένας αναστέναξε. Το μοιρολόι δεν πρόλαβε να συνεχιστεί γιατί κάτι είπαν οι Ιρλανδοί στο τραπέζι τους κι έσκασαν στα γέλια. Ασυνείδητα χαμογέλασαν και οι περισσότεροι ντόπιοι και τα πρόσωπά τους συσπάστη­καν μέσα στις ανταύγειες της φωτιάς. Ο μεγάλος γιος του Στρατή είχε πετάξει δυο αγκαλιές ξερόκλαδα κι αυτή είχε φουντώσει επιβλητική.

(Ισίδωρος Ζουργός, *Αποσπάσματα από το βιβλίο του ωκεανού*)